Bizons

De bizons (wittenskiplike namme: Bison) foarmje in skaai fan 'e klasse fan 'e sûchdieren (Mammalia), it skift fan 'e evenhoevigen (Artiodactyla), de famylje fan 'e holhoarnigen (Bovidae) en de ûnderfamylje fan 'e kobisten (Bovinae). De seis soarten dy't it skaai telt, binne (of wiene) lânseigen yn Noard-Amearika en Jeraazje.
220px|thumb|left|De wisint of Jeropeeske bizon.

Fjouwer fan dy soarten binne útstoarn: de Amerikaanske oerbizon (Bison antiquus), westlike bizon (Bison occidentalis) en langhoarnbizon of reuzebizon (Bison latifrons) út Noard-Amearika en steppewisint (Bison priscus) dy't yn 'e prehistoarje oer de steppen fan West-Jeropa en westlike en sintraal Aazje doarme. Der binne twa noch libjende soarten: de Amerikaanske bizon (Bison bison), dy't om 1900 hinne op it rântsje fan it útstjerren balansearre mar sûnt wer by de wâl opklaud is, en de wisint of Jeropeeske bizon (Bison bonasus), dy't fan âlds yn Jeropa en de Kaukasus libbe, mar no inkeld noch yn Poalen yn it wyld foarkomt.

Hoewol't de bizons yn 'e regel yn harren eigen taksonomysk skaai pleatst wurde, binne der guon yndielings wêrby't se op yn bulte smiten wurde yn it nau besibbe skaai fan 'e kij (Bos) mei kij, gaurs, kûprys en jaks, dêr't se har op beheinde wize mei fuortplantsje kinne. 

Soarten

 skaai bizons (Bison)
 Amerikaanske bizon (Bison bison)
 Amerikaanske oerbizon (Bison antiquus) †
 langhoarnbizon of reuzebizon (Bison latifrons) †
 steppewisint (Bison priscus) †
 westlike bizon (Bison occidentalis) †
 wisint of Jeropeeske bizon (Bison bonasus)


Kategory:Sûchdiereskaai
Kategory:Holhoarnige